นลท.ช้อนซื้อ SCGP ดันหุ้นบวก 2% เหนือ “ไอพีโอ” จับตารายได้ปี 64 แตะแสนล้าน!
นลท.ช้อนซื้อ SCGP ดันหุ้นบวก 2% เหนือ “ไอพีโอ” จับตารายได้ปี 64 แตะแสนล้าน!
30 ต.ค. 2563

ผู้สื่อข่าวรายงานว่า ราคาหุ้น บริษัท เอสซีจี แพคเกจจิ้ง จำกัด (มหาชน) หรือ SCGP ณ เวลา 11.14 น. อยู่ที่ระดับ 35.25 บาท บวก 0.75 บาท หรือ 2.17% สูงสุดที่ระดับ 35.75 บาท ต่ำสุดที่ระดับ 34 บาท ด้วยมูลค่าการซื้อขาย 1.90 พันล้านบาท

ทั้งนี้ ราคาหุ้น SCGP วันนี้ สามารถปรับตัวขึ้นมายืนเหนือระดับราคาไอพีโอ 35 ได้สำเร็จ หลังจากที่ก่อนหน้านี้ปรับตัวลดลงต่ำกว่าราคาจอง
โดยก่อนหน้านี้ นายวิชาญ จิตร์ภักดี ประธานเจ้าหน้าที่บริหาร SCGP เปิดเผยว่า แนวโน้มรายได้ปี 64 มีโอกาสแตะระดับ 1 แสนล้านบาท จากโรงงานผลิตบรรจุภัณฑ์แบบอ่อนตัว (Flexible Packaging) ในประเทศเวียดนาม แห่งที่ 2 ในเวียดนาม กำลังการผลิต 84 ตารางเมตร/ปี ซึ่งจะก่อสร้างแล้วเสร็จและเริ่มเปิดการผลิตเชิงพาณิชย์ในไตรมาส 4/63
พร้อมกับการเข้าควบรวมกิจการ Bien Hoa Packaging Joint Stock Company (SOVI) ซึ่งเป็นหนึ่งในผู้ผลิตบรรจุภัณฑ์กล่องลูกฟูกรายใหญ่ในเวียดนาม ซึ่งปัจจุบันอยู่ระหว่างการตรวจสอบสินค้าคงคลังรอบสุดท้าย โดยคาดว่าดีล SOVI จะแล้วเสร็จภายในเดือนธ.ค. ช่วยหนุนการเติบโตรายได้ในปี 64